[pic] | COMISIA COMUNITĂŢILOR EUROPENE |

Bruxelles, 16.7.2009

COM(2009) 361 final

2009/0106 (CNS)

Propunere de

REGULAMENT AL CONSILIULUI

privind informarea Comisiei cu privire la proiectele de investiții în infrastructura energetică din cadrul Comunității Europene și de abrogare a Regulamentului (CE) nr. 736/96

{SEC(2009) 971}{SEC(2009) 972}

EXPUNERE DE MOTIVE

CONTEXTUL PROPUNERII

Motivele și obiectivele propunerii

În contextul noii politici energetice vizând garantarea aprovizionării, atenuarea schimbărilor climatice și asigurarea competitivității, investițiile în infrastructura energetică joacă un rol esențial. Rolul operatorilor economici din sectorul privat în ceea ce privește investițiile în infrastructură a crescut. Noile cerințe de politică, cum ar fi obiectivele privind mixul de combustibili, vor duce la modificarea politicilor statelor membre, astfel încât acestea să beneficieze de o infrastructură energetică nouă și modernizată. Comisia trebuie să monitorizeze îndeaproape situația pentru a anticipa eventualele probleme și pentru a garanta suficientă transparență pentru participanții pe piață. Cu toate acestea, Comisia are nevoie de date corespunzătoare privind proiectele de investiții.

Actualul cadru de reglementare, care le impune statelor membre obligații de raportare privind infrastructura energetică, este eterogen. Nu există suficiente date pertinente și validate pentru a monitoriza evoluția situației dintr-o perspectivă trans-sectorială, la nivelul UE. Mai mult, Regulamentul (CE) nr. 736/96 al Consiliului privind notificarea proiectelor de investiții care prezintă interes pentru Comunitate în sectoarele petrolului, gazelor naturale și electricității la Comisie nu se mai aplică în mod coerent și nu mai este adaptat evoluțiilor recente din sectorul energetic.

Obiectivul global al revizuirii este acela de a reexamina și de a consolida sistemul stabilit prin Regulamentul (CE) nr. 736/96 al Consiliului, reducând concomitent sarcina administrativă. Cadrul de raportare trebuie actualizat și suplimentat printr-o examinare periodică a situației, care ar trebui să facă obiectul discuțiilor cu părțile interesate și să fie publicată în vederea îmbunătățirii transparenței.

Context general

Există un grad mare de incertitudine privind realizarea proiectelor de investiții, iar în prezent, criza creditelor și criza economică aduc un plus de dificultate în ceea ce privește proiectele de investiții necesare în sectorul energetic.

Instituțiile UE au adoptat un cadru îmbunătățit pentru investițiile în infrastructura energetică a UE, care conține obiective clare și previzibile în materie de surse de energie regenerabile (SER) și noi reglementări vizând piața internă. Cu toate acestea, instituțiile UE au solicitat luarea de noi măsuri. Planul de acțiune al Consiliului European pentru perioada 2007-2009 privind „O politică energetică pentru Europa” a invitat Comisia și statele membre să identifice investițiile necesare, pentru a răspunde nevoilor strategice al UE în materie de cerere și ofertă în domeniul gazului și al electricității. În urma celei de-a doua revizuiri strategice a politicii energetice, adoptată în 2008 de către Comisie, atât Consiliul Uniunii Europene [1], cât și Parlamentul European [2] și-au exprimat acordul cu Comisia și au insistat asupra promovării investițiilor și îmbunătățirii transparenței, precum și asupra intensificării activităților privind perspectivele adecvării între cerere și ofertă și proiectele de dezvoltare a rețelei.

Dispoziții în vigoare în domeniul propunerii

Există o serie de dispoziții, însă acestea nu îi permit Comisiei să dispună de informații coerente și cu caracter prospectiv în ceea ce privește proiectele de investiții și evoluția lor.

Directiva **** a Parlamentului European și a Consiliului privind normele comune pentru piața internă în sectorul gazelor naturale și de abrogare a Directivei nr. 2003/55/CE;

Directiva 2004/67/CE a Consiliului privind măsurile de garantare a securității aprovizionării cu gaz natural

Decizia nr. 1364/2006/CE a Parlamentului European și a Consiliului de stabilire a orientărilor pentru rețelele energetice transeuropene;

Directiva **** a Parlamentului European și a Consiliului privind normele comune pentru piața internă de energie electrică și de abrogare a Directivei nr. 2003/54/CE;

Directiva 2005/89/CE a Parlamentului European și a Consiliului privind măsurile menite să garanteze siguranța aprovizionării cu energie electrică și investițiile în infrastructuri;

Regulamentul (Euratom) nr. 2587/1999/CE al Consiliului de definire a proiectelor de investiții care se transmit Comisiei în conformitate cu articolul 41 din Tratatul de instituire a Comunității Europene a Energiei Atomice;

Directiva 2009/31/CE a Parlamentului European și a Consiliului privind stocarea geologică a dioxidului de carbon și de modificare a Directivei 85/337/CEE a Consiliului, precum și a Directivelor 2000/60/CE, 2001/80/CE, 2004/35/CE, 2006/12/CE, 2008/1/CE și a Regulamentului (CE) nr. 1013/2006 ale Parlamentului European și ale Consiliului.

Directiva 2009/28/CE a Parlamentului European și a Consiliului privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE;

Coerența cu celelalte politici și obiective ale Uniunii

Prezenta propunere este conformă cu obiectivele Uniunii, în special cu obiectivele privind instituirea pieței interne și dezvoltarea durabilă a Europei, bazată pe o creștere economică echilibrată și pe stabilitatea prețurilor. În același timp, propunerea este conformă cu politica energetică și de mediu, în cadrul căreia unul dintre piloni îl constituie securitatea aprovizionării cu energie.

CONSULTAREA PăRțILOR INTERESATE șI EVALUAREA IMPACTULUI

Consultarea părților interesate

Metode de consultare, principalele sectoare vizate și profilul general al respondenților

În perioada februarie – martie 2009 a avut loc o consultare publică destinată colectării de opinii din partea părților interesate (state membre, reprezentanți ai industriei din toate sectoarele energetice, autorități de reglementare din sectorul energetic). Prima consultare a avut la bază un chestionar transmis părților interesate respective, cu scopul de a aduna detalii, în special cu privire la aspectele de monitorizare și la sfera de aplicare, la realizarea și la impactul mecanismului de raportare. Consultarea finală a avut loc cu ocazia unui workshop pe teme tehnice, când, împreună cu părțile consultate, au fost dezbătute mai multe aspecte cu caracter mai precis (14 mai 2009).

Sinteza răspunsurilor și modul în care acestea au fost luate în considerare

Majoritatea respondenților, fie că este vorba de state membre sau de reprezentanți ai industriei, consideră relevantă monitorizarea corespunzătoare a proiectelor de investiții în infrastructura energetică. Această monitorizare este văzută ca fiind indispensabilă pentru asigurarea transparenței, elaborarea de politici și sprijinirea proiectelor specifice. Cu toate acestea, ideea unui instrument de monitorizare este susținută numai cu condiția ca acesta să aibă un caracter transparent, să confere o valoare adăugată și să nu reprezinte o sarcină administrativă semnificativă. Aceste exigențe au fost luate pe deplin în considerare cu ocazia formulării propunerii actuale.

Obținerea și utilizarea expertizei

DG TREN s-a întâlnit cu reprezentanți ai Rețelei europene a operatorilor de sisteme de transport din sectorul electricității și al gazului, responsabili cu pregătirea unui plan de investiții pe zece ani destinat rețelelor de electricitate și gaz, prevăzut de cel de-al treilea pachet privind piața internă, cu furnizori de date, care au elaborat modalități de analiză a datelor bazate pe simulare, precum și cu o agenție de rating pentru a obține informații privind calitatea creditului companiilor europene de utilități din sectorul energetic. De asemenea, DG TREN a participat ca observator la o serie de reuniuni organizate de autoritățile unui stat membru privind planificarea indicativă a investițiilor viitoare în domeniul electricității, al gazului și al energiei termice.

La pregătirea analizei de impact și a propunerii legislative nu a participat niciun contractant extern.

Evaluarea impactului

Evaluarea impactului anexată la prezenta propunere a luat în considerare patru opțiuni, concluziile fiind următoarele:

Opțiunea 0: Statu quo – Monitorizarea politicilor fără un mecanism specific de raportare

În cadrul acestei opțiuni, Comisia desfășoară activitatea de monitorizare a politicilor pe baza diverselor date, fie transmise de furnizori comerciali de date, fie eventuale date notificate de statele membre sau de companii în virtutea legislației specifice sectorului energetic al UE. Regulamentul (CE) nr. 736/96 al Consiliului reprezintă o sursă suplimentară de date. Fără o schimbare de politică, nu pot fi garantate colectarea eficientă de date relevante la nivelul UE și transparența datelor și a analizei, iar monitorizarea ar putea fi dificilă din cauza legislației specifice sectorului care prezintă caracteristici incoerente (frecvență, actualizare, confidențialitate…) sau din cauza lacunelor care caracterizează datele provenind de la furnizorii comerciali de informații.

Opțiunea 1: Abrogarea Regulamentului (CE) nr. 736/96 al Consiliului

Această opțiune ar consta în abrogarea Regulamentului (CE) nr. 736/96 al Consiliului, dată fiind aplicarea ineficientă a acestui regulament și incapacitatea sa crescândă de a reflecta noul sistem energetic al UE. Plecând de la ipoteza că, pe termen lung, piețele vor afișa un echilibru între cerere și ofertă, monitorizarea periodică ar putea fi înlocuită de studii care ar putea fi desfășurate de la caz la caz, dacă deciziile specifice de politică ar necesita o analiză a proiectelor de investiții din sectorul energetic.

Opțiunea 2: Monitorizarea politicilor cu ajutorul unui mecanism de raportare complementar

Ca urmare a unei posibile notificări din partea companiilor, statele membre vor informa Comisia cu privire la proiectele de investiții. Notificarea ar trebui să vizeze, ca urmare a extinderii sferei de aplicare și a pragurilor revizuite, întreaga infrastructură care prezintă interes pentru securitatea energetică și tranziția către o economie cu emisii reduse de carbon. Pentru a evita multiplicarea notificărilor, ar trebui să se țină cont de obligațiile existente de raportare sau monitorizare, cu condiția să se pună la dispoziție informații echivalente. Raportarea ar trebui să aibă loc la fiecare doi ani, ușurând sarcina administrativă și aliniind această obligație la alte cadre relevante. Datele și informațiile colectate ar putea fi făcute publice, cu excepția cazului în care acestea sunt sensibile din punct de vedere comercial. Pe baza datelor colectate și a oricăror alte surse relevante, Comisia ar urma să pregătească o analiză periodică, din perspectivă trans-sectorială, a dezvoltării viitoare a sistemului energetic al UE, cu scopul de a identifica eventualele lacune și probleme, precum și de a asigura un climat de transparență pentru participanții pe piață. Această opțiune prezintă un sistem cu un caracter echilibrat și coerent.

Opțiunea 3: Monitorizarea politicilor cu ajutorul unui mecanism de raportare complet

Ca și în cazul opțiunii 2, opțiunea 3 prevede instituirea unui cadru global și integrat, care să combine raportarea și monitorizarea. Cu toate acestea, opțiunea 3 prevede instituirea unui mecanism complet de raportare integrată. Statele membre ar fi obligate să comunice Comisiei toate informațiile solicitate și să le valideze, indiferent de existența altor mecanisme de notificare. Această opțiune nu respectă principiul proporționalității.

ELEMENTELE JURIDICE ALE PROPUNERII

Rezumatul acțiunii propuse

Plecând de la opțiunea 2, care reprezintă cel mai bun compromis, propunerea de regulament stabilește un cadru comun de informare a Comisiei cu privire la datele și informațiile referitoare la proiectele de investiții în infrastructura energetică din sectorul petrolului, al gazului, al electricității și al biocombustibililor, precum și la emisiile de dioxid de carbon generate de aceste sectoare.

La fiecare doi ani, statele membre sau entitatea delegată de acestea să îndeplinească această responsabilitate vor trebui să colecteze și să comunice datele și informațiile referitoare la proiectele de investiții, care țin de producție, transport și stocare. Pentru a reduce la minimum sarcina administrativă, au fost introduse două elemente care să asigure flexibilitate și simplificare:

- Cu excepția cazului în care statele membre decid altfel, întreprinderile ar urma să aibă obligația de a oferi statelor membre – sau entității competente – informații referitoare la proiectele lor de investiții, inclusiv proiectele de dezafectare;

- Statele membre ar urma să fie scutite de la raportare dacă acestea oferă deja informații echivalente Comisiei în cadrul legislației UE specifice sectorului energetic. Acest lucru s-ar aplica, de asemenea, dacă organismele responsabile cu planurile de dezvoltare a rețelei pentru gaz și electricitate colectează datele relevante. În acest caz, aceste organisme ar trebui să comunice Comisiei datele relevante, alături de comentariile statelor membre, dacă este necesar.

Datele și informațiile colectate (tipul investiției, capacitățile prevăzute și principalele obstacole…) ar urma să furnizeze tendințele majore privind investițiile în infrastructura energetică a UE. Sunt prevăzute dispoziții care să garanteze că datele și informațiile comunicate Comisiei îndeplinesc standardele general acceptate; că datele și informațiile sunt primite, arhivate și prelucrate cu ajutorul instrumentelor IT adecvate și în deplină conformitate cu cadrul juridic privind protecția datelor aplicabil persoanelor fizice; că datele și informațiile colectate vor fi făcute publice, cu excepția cazului în care acestea sunt sensibile din punct de vedere comercial.

Pe baza datelor și informațiilor primite, Comisia va prezenta o analiză periodică și trans-sectorială a evoluției structurale și a perspectivelor sistemului energetic al UE, precum și orice altă analiză specifică necesară. Acest fapt va permite identificarea viitoarelor dezechilibre potențiale dintre cerere și ofertă și a obstacolele din calea investițiilor. Pe baza acestor analize, Comisia va fi mai în măsură să promoveze bunele practici și să amelioreze transparența pentru participanții pe piață. Pentru a elabora viziuni comune asupra acestor aspecte, rezultatele acestor analize vor face obiectul discuțiilor cu părțile interesate și vor fi publicate.

Temei juridic

Articolul 284 din Tratatul de instituire a Comunității Europene și articolul 187 din Tratatul de instituire a Comunității Europene a Energiei Atomice constituie temeiul juridic al propunerii.

Principiul subsidiarității

Prezentul proiect de propunere vizează consolidarea cadrului de colectare a datelor și informațiilor necesare îndeplinirii obligațiilor Comisiei. Dispunând de date corespunzătoare, Comisia și, în special, observatorul pieței pentru energie al acesteia, se vor afla într-o poziție mai bună pentru a monitoriza evoluția sistemului energetic din UE, din perspectivă trans-sectorială și la nivelul UE, precum și eventualele probleme care ar putea întârzia sau împiedica proiectele de investiții. Având în vedere interdependențele subsectoarelor energetice (de exemplu, electricitate și gaz) și existența unei piețe interne, dimensiunea comunitară devine din ce în ce mai relevantă, justificând astfel rolul instituțiilor UE și, în special, pe cel al Comisiei.

Principiul proporționalității

Propunerea respectă principiul proporționalității. Prezenta propunere nu depășește ceea ce este necesar pentru atingerea obiectivelor urmărite. Statele membre vor continua să dispună de flexibilitate în alegerea modalităților de colectare a datelor.

Alegerea instrumentelor

Instrumentul propus este un regulament, având în vedere că acesta revizuiește un regulament existent.

IMPLICAțII BUGETARE

Propunerea va avea un impact redus asupra bugetului comunitar. Este vorba, în special, de asigurarea cheltuielilor privind tehnologia informatică și, în cazul în care Comisia ia o decizie în acest sens, a cheltuielilor privind achiziționarea de date și rambursarea experților. Propunerea nu presupune implicații majore directe asupra bugetelor statelor membre.

INFORMAțII SUPLIMENTARE

Simplificare

Ținând seama de obligațiile de raportare și de mecanismele de monitorizare existente, prezenta propunere nu creează sarcini administrative suplimentare, însă ar trebui să se aplice, în ceea ce privește partea consacrată raportării, numai în cazul în care legislația specifică sectorului nu prevede date și informații echivalente.

Clauza de revizuire

După cinci ani, Comisia va revizui mecanismul de raportare și monitorizare prevăzut de noul regulament.

2009/0106 (CNS)

Propunere de

REGULAMENT AL CONSILIULUI

privind informarea Comisiei cu privire la proiectele de investiții în infrastructura energetică din cadrul Comunității Europene și de abrogare a Regulamentului (CE) nr. 736/96

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 284,

având în vedere Tratatul de instituire a Comunității Europene a Energiei Atomice, în special articolul 187,

având în vedere propunerea Comisiei[3],

având în vedere avizul Parlamentului European[4],

întrucât:

(1) Introducerea unei politici comune în domeniul energetic vizând garantarea aprovizionării cu energie a Comunității, realizarea unei tranziții către un sistem energetic cu emisii reduse de carbon și funcționarea unor piețe energetice competitive reprezintă un obiectiv pe care Comisia și-a propus să îl îndeplinească;

(2) Obținerea unei perspective asupra dezvoltării de investiții în infrastructura energetică a Comunității constituie unul dintre elementele acestei politici. Această perspectivă ar trebui să îi permită Comisiei să realizeze comparațiile sau evaluările necesare sau să ia măsurile adecvate pe baza unor cifre și a unei analize corespunzătoare, în special referitoare la viitorul echilibru dintre cererea și oferta din domeniul energetic;

(3) Peisajul energetic din cadrul și din afara Comunității a cunoscut schimbări semnificative în ultimii ani și face ca investițiile în infrastructura energetică să reprezinte un aspect crucial pentru asigurarea aprovizionării cu energie a Comunității, funcționarea pieței interne și tranziția către sistemul energetic cu emisii reduse de carbon pe care Comisia s-a angajat să o realizeze;

(4) Noul context energetic necesită investiții semnificative în toate infrastructurile aparținând tuturor sectoarelor energetice, precum și în dezvoltarea unor noi tipuri de infrastructură și a unor noi tehnologii care să fie adoptate de piață. Liberalizarea sectorului energetic și integrarea ulterioară a pieței interne conferă un rol mai proeminent operatorilor economici în ceea ce privește investițiile și, în același timp, noile cerințe de politică, cum ar fi obiectivele care vizează mixul de combustibili, vor modifica politicile statelor membre în materie de infrastructuri energetice noi și/sau modernizate;

(5) Având în vedere noile obiective de politică și noile evoluții ale pieței, ar trebui acordată o atenție mai mare investițiilor în infrastructura energetică din Comunitate, în special cu scopul de a anticipa problemele, de a promova cele mai bune practici și de a conferi o mai mare transparență viitoarei dezvoltări a sistemului energetic din Comunitate.

(6) În consecință, Comisia și, în special, observatorul pieței pentru energie, ar trebui să dispună de date și informații precise privind proiectele de investiții, inclusiv proiectele de dezafectare, referitoare la cele mai semnificative componente ale sistemului energetic al UE.

(7) Datele și informațiile privind evoluțiile preconizate în materie de producție, transport și capacități de stocare specifice diferitelor sectoare energetice prezintă interes pentru Comunitate. Prin urmare, este necesar să se asigure informarea Comisiei cu privire la proiectele de investiții care au demarat deja sau care sunt prevăzute să demareze în termen de cinci ani și la cele care vizează dezafectarea infrastructurii în termen de trei ani.

(8) În conformitate cu articolele 41 și 42 din Tratatul Euratom, întreprinderile sunt obligate să notifice proiectele lor de investiții; este necesar ca aceste informații să fie însoțite, în special, de o raportare periodică privind implementarea proiectelor de investiții; această raportare suplimentară nu aduce atingere articolelor 41 și 44 din Tratatul Euratom.

(9) Pentru a i se permite Comisiei să beneficieze de o perspectivă coerentă asupra viitoarelor evoluții ale sistemului energetic al UE în ansamblul său, este necesar să se elaboreze un cadru armonizat de raportare pentru proiectele de investiții, pe baza unor categorii actualizate de date și informații oficiale care urmează să fie transmise de către statele membre.

(10) În acest scop, statele membre trebuie să notifice Comisiei datele și informațiile privind proiectele de investiții în materie de producție, stocare și transport de petrol, gaze naturale, energie electrică, biocombustibili și dioxid de carbon, prevăzute să se desfășoare sau aflate în curs de desfășurare pe teritoriul lor. Întreprinderile în cauză trebuie să aibă obligația de a notifica statelor membre datele și informațiile relevante.

(11) Dată fiind durata proiectelor de investiții în sectorul energetic, realizarea unei raportări la fiecare doi ani ar trebui să fie suficientă.

(12) Pentru a evita o sarcină administrativă disproporționată și pentru a reduce la minimum costurile pentru statele membre și întreprinderi, în special pentru întreprinderile mici și mijlocii, prezentul regulament ar trebui să ofere posibilitatea de a scuti statele membre și întreprinderile de la obligațiile de raportare, cu condiția ca acestea să prezinte Comisiei informații echivalente, în temeiul legislației UE specifice sectorului energetic adoptată de instituții ale Uniunii Europene și vizând atingerea obiectivelor privind competitivitatea piețelor energetice europene, sustenabilitatea sistemului energetic și siguranța aprovizionării cu energie a Comunității Europene.

(13) Pentru a prelucra datele, precum și pentru a simplifica și asigura notificarea acestora, Comisia și, în special, observatorul pieței pentru energie ar trebui să poată lua toate măsurile corespunzătoare în acest sens, în special utilizarea instrumentelor și a procedurilor informatice integrate.

(14) Protecția persoanelor fizice în ceea ce privește prelucrarea de către statele membre a datelor cu caracter personal este reglementată de Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date[5], în vreme ce protecția persoanelor fizice în ceea ce privește prelucrarea de către Comisie a datelor cu caracter personal este guvernată de Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date[6]. Prezentul regulament păstrează intacte aceste dispoziții.

(15) Comisia și, în special, observatorul pieței pentru energie ar trebui să furnizeze cu regularitate o analiză trans-sectorială a evoluției structurale și a perspectivelor sistemului energetic al UE și, după caz, o analiză mai detaliată a anumitor aspecte ale acestui sistem energetic; această analiză ar trebui să contribuie mai ales la identificarea eventualelor lacune în materie de infrastructură și investiții, în vederea asigurării pe termen lung a unui echilibru între cererea și oferta din domeniul energetic.

(16) Comisia poate fi asistată de experți din statele membre sau de alți experți având competențele necesare, în vederea asigurării unei viziuni comune și a promovării transparenței referitoare la evoluțiile ulterioare, ceea ce prezintă un interes deosebit pentru nou-intrații de pe piață.

(17) Măsurile de ordin tehnic, inclusiv definițiile tehnice suplimentare, necesare punerii în aplicare a prezentului regulament, trebuie adoptate de Comisie.

(18) Având în vedere modificările necesare în vederea adaptării Regulamentului (CE) nr. 736/96 la provocările actuale din sectorul energetic și în virtutea clarității, acesta trebuie așadar abrogat și înlocuit cu un nou regulament.

ADOPTĂ PREZENTUL REGULAMENT:

Articolul 1 Obiect și domeniu de aplicare

1. Propunerea de regulament stabilește un cadru comun de informare a Comisiei cu privire la datele și informațiile referitoare la proiectele de investiții în infrastructura energetică din sectorul petrolului, al gazelor naturale, al electricității și al biocombustibililor, precum și la proiectele de investiții în domeniul emisiilor de dioxid de carbon generate de aceste sectoare.

2. Prezentul regulament se aplică tipurilor de proiecte de investiții enumerate în anexă, care au demarat deja sau care sunt prevăzute să demareze în termen de cinci ani sau care sunt prevăzute să fie dezafectate în termen de trei ani.

Articolul 2 Definiții

În sensul prezentului regulament, se aplică următoarele definiții:

(1) „infrastructură” înseamnă orice tip de instalații sau parte a instalațiilor legate de producția, transportul și stocarea de energie sau dioxid de carbon;

(2) „proiecte de investiții” înseamnă proiecte care vizează

(a) construirea unei noi infrastructuri;

(b) transformarea, modernizarea, creșterea sau reducerea capacităților infrastructurii existente;

(c) dezafectarea infrastructurii existente;

(3) „proiecte de investiții prevăzute” înseamnă proiectele de investiții în cazul cărora lucrările de construcție nu au demarat încă și costurile nu au fost încă suportate sau pentru care dezafectarea nu este încă aplicabilă, inclusiv proiectele de investiții ale căror trăsături esențiale (amplasament, contractor, întreprindere, aspecte tehnice etc.) pot, în ansamblu sau parțial, să facă obiectul unei revizuiri ulterioare sau al unei autorizări finale;

(4) „proiecte de investiții în stadiu de construcție” înseamnă proiecte de investiții la care au demarat lucrările de construcție și pentru care se suportă costuri de capital;

(5) „dezafectare” înseamnă faza în care o infrastructură este scoasă definitiv din funcțiune;

(6) „producție” înseamnă generarea de electricitate și prelucrarea combustibililor, inclusiv a biocombustibililor;

(7) „transport” înseamnă transportul de surse de energie, de produse energetice sau de dioxid de carbon, printr-o rețea, în special:

(a) prin conducte, altele decât rețeaua de conducte în amonte și altele decât secțiunea de conducte utilizată în principal în contextul distribuției locale;

(b) prin sisteme interconectate la tensiune foarte înaltă și înaltă și altele decât sistemele utilizate în principal în contextul distribuției locale;

(8) „stocare” înseamnă stocarea permanentă și temporară a surselor de energie sau a dioxidului de carbon în cadrul infrastructurilor de suprafață sau subterane sau al siturilor geologice;

(9) „întreprinderi” înseamnă orice persoană fizică sau juridică de drept privat sau public, care ia decizii referitoare la proiectele de investiții sau care le implementează;

(10) „surse de energie” înseamnă

(a) Surse de energie primare, cum ar fi petrolul, gazele naturale sau cărbunele sau surse de energie transformate, cum ar fi electricitatea;

(b) Surse de energie regenerabile inclusiv hidroelectricitatea, biomasa, energia eoliană, solară, maremotrică și geotermală;

(c) Produse energetice, cum ar fi produsele petroliere rafinate și biocombustibilii.

Articolul 3 Notificarea datelor

1. Menținând la un nivel rezonabil sarcina administrativă legată de colectarea și raportarea datelor, statele membre sau entitatea delegată de acestea să îndeplinească această responsabilitate adună toate datele și informațiile menționate în prezentul regulament, începând cu anul 2010 și, ulterior, la fiecare doi ani.

În 2010, care reprezintă primul an de raportare și, ulterior, la fiecare doi ani, acestea notifică Comisiei datele globale și informațiile de proiect pertinente.

Statele membre sau entitățile delegate de acestea notifică datele globale și informațiile pertinente privind proiectul până la data de 31 iulie a anului de raportare în cauză.

2. Comisia scutește statele membre sau entitățile delegate de acestea de la obligația prevăzută la alineatul (1) dacă, în temeiul legislației UE specifice sectorului energetic:

1. statul membru în cauză sau entitatea delegată de acesta a notificat deja datele sau informațiile necesare și dacă acesta a precizat data notificării și legislația specifică aferentă;

2. un organism specific este însărcinat cu pregătirea unui plan multianual de investiții în infrastructura energetică la nivel comunitar și colectează în acest scop date și informații echivalente; în acest caz, organismul specific notifică toate datele și informațiile relevante Comisiei în termenele prevăzute la alineatul (1).

Articolul 4 Sursele de date

1. Întreprinderile în cauză trebuie să notifice datele sau informațiile menționate la articolul 3 statelor membre sau entității delegate de acestea, pe al căror teritoriu aceste întreprinderi intenționează să realizeze proiectele de investiții înainte de data de 31 mai a fiecărui an de raportare. Datele sau informațiile notificate trebuie să reflecte situația proiectelor de investiții începând cu data de 31 martie a anului de raportare respectiv.

Cu toate acestea, primul paragraf nu se aplică întreprinderilor, în cazul în care statul membru respectiv decide să utilizeze alte mijloace de punere la dispoziția Comisiei a datelor sau informațiilor menționate la articolul 3.

2. Statele membre trebuie să evite duplicarea colectării de date și să reducă la minimum costurile pentru întreprinderi.

Articolul 5 Conținutul notificării

1. În ceea ce privește proiectele de investiții menționate în anexă, notificarea menționată la articolul 3 trebuie să indice, acolo unde este cazul:

3. capacitățile prevăzute sau aflate în curs de construire;

4. amplasamentul, denumirea, tipul și principalele caracteristici ale infrastructurii sau capacitățile prevăzute sau aflate în curs de construire;

5. data probabilă a punerii în funcțiune;

6. tipul surselor de energie utilizate;

7. tehnologiile de interes pentru siguranța aprovizionării, cum ar fi fluxurile inverse, capacitățile de substituție de combustibili sau orice alte echipamente relevante;

8. instalația de sisteme de captare a carbonului sau de mecanisme de punere în conformitate;

2. Pentru toate operațiunile preconizate de dezafectare a capacităților, notificarea prevăzută la articolul 3 trebuie să indice:

9. tipul și capacitatea infrastructurii respective;

10. data probabilă a dezafectării.

3. Orice notificare făcută în temeiul articolului 3 include volumul capacităților instalate la începutul anului de raportare respectiv.

Statele membre, entitățile delegate de acestea sau organismul specific menționat la articolul 3 alineatul (2) atașează la notificări eventualele lor comentarii, cum ar fi comentarii cu privire la întârzieri sau obstacole în calea implementării proiectelor de investiții.

Articolul 6 Calitatea și publicitatea datelor

1. Statele membre, entitatea delegată de acestea sau, acolo unde este cazul, organismele responsabile cu planurile de investiții specifice sectorului energetic al UE asigură calitatea, relevanța, acuratețea, claritatea, actualitatea și coerența datelor și informațiilor notificate Comisiei.

În cazul organismelor responsabile cu planurile de investiții specifice sectorului energetic al UE, datele și informațiile notificate sunt însoțite de observații corespunzătoare din partea statelor membre cu privire la datele și informațiile colectate.

2. Comisia poate publica date și informații prezentate în temeiul prezentului regulament, în special în cadrul analizelor menționate la articolul 10 alineatul (3), cu condiția ca datele și informațiile să fie publicate într-o formă compactă și ca niciun detaliu referitor la întreprinderile individuale să nu fie divulgat.

Statele membre sau entitățile delegate de acestea păstrează confidențialitatea datelor sau a informațiilor sensibile din punct de vedere comercial.

Articolul 7 Măsuri de punere în aplicare

Comisia adoptă măsurile necesare pentru punerea în aplicare a prezentului regulament, vizând în special metodologiile de calcul care urmează să fie utilizate, definițiile tehnice, forma, conținutul și alte detalii ale notificării datelor și informațiilor menționate la articolul 3.

Articolul 8 Prelucrarea datelor

Comisia este responsabilă cu dezvoltarea, găzduirea, gestionarea și mentenanța resurselor IT necesare pentru a primi, stoca și prelucra datele sau informațiile notificate Comisiei în temeiul prezentului regulament.

Articolul 9 Protecția persoanelor fizice în ceea ce privește prelucrarea datelor

Prezentul regulament nu aduce atingere dispozițiilor legislației comunitare și, mai ales, nu modifică obligațiile statelor membre privind prelucrarea datelor cu caracter personal, conform Directivei 95/46/CE sau obligațiile care incumbă instituțiilor și organismelor comunitare conform Regulamentului (CE) nr. 45/2001 privind prelucrarea de către acestea a datelor cu caracter personal în cursul exercitării atribuțiilor care le revin.

Articolul 10 Monitorizare și raportare

1. Cel puțin la fiecare doi ani, Comisia realizează, pe baza datelor și informațiilor prezentate și, după caz, a oricăror alte surse de date, inclusiv date achiziționate de Comisie, o analiză trans-sectorială a evoluției și perspectivelor sistemului energetic al UE, având, în special, următoarele scopuri:

11. identificarea viitoarelor dezechilibre potențiale în cazul cererii și ofertei din sectorul energetic;

12. identificarea obstacolelor și promovarea celor mai bune practici pentru soluționarea acestora;

13. creșterea transparenței pentru participanții pe piață.

De asemenea, Comisia poate realiza, pe baza acestor date și informații, orice analiză specifică considerată drept necesară.

2. În ceea ce privește pregătirea analizelor menționate la alineatul (1), Comisia poate fi asistată de experți din statele membre și/sau de orice alți experți cu competențe specifice în domeniul respectiv.

3. Comisia poate discuta pe marginea acestor analize cu părțile interesate. Comisia transmite analizele efectuate Parlamentului European, Consiliului și Comitetului Economic și Social European și le publică.

Articolul 11 Revizuire

La cinci ani de la intrarea în vigoare a prezentului regulament, Comisia revizuiește punerea în aplicare a acestuia.

Articolul 12 Abrogare

Regulamentul (CE) nr. 736/96 se abrogă.

Articolul 13 Intrare în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președinte

ANEXĂ PROIECTE DE INVESTIȚII

1. PETROL

1.1. Rafinare

- Instalații de distilare cu o capacitate de cel puțin 1 milion de tone pe an;

- Extinderea capacității de distilare la peste 1 milion de tone pe an;

- Instalații de reformare/cracare cu o capacitate minimă de 500 de tone pe zi;

- Instalații de desulfurizare pentru păcură reziduală/motorină/materii prime/alte produse petroliere.

Se exclud instalațiile chimice care nu produc păcură și/sau carburanți sau care le produc doar ca produse secundare.

1.2. Transport

- Conducte de țiței cu o capacitate de cel puțin 3 milioane de tone metrice pe an și o extindere sau o prelungire a acestor conducte, care au o lungime de cel puțin 30 de kilometri;

- Conducte de produse petroliere cu o capacitate de cel puțin 1,5 milioane de tone pe an și o extindere sau o prelungire a acestor conducte, care au o lungime de cel puțin 30 de kilometri;

- Conducte care constituie legături esențiale în cadrul rețelelor naționale și internaționale de interconectare și proiecte de interes comun identificate în orientările stabilite în temeiul articolului 155 din Tratatul CE.

Se exclud conductele destinate scopurilor militare și cele care aprovizionează instalațiile ce nu fac obiectul punctului 1.1.

1.3. Stocare

- Instalații de stocare pentru țiței și produse petroliere (instalații cu o capacitate de 150 de milioane m3 sau mai mult sau, în cazul rezervoarelor, cu o capacitate de cel puțin 100 000 m3).

Se exclud rezervoarele destinate scopurilor militare și cele care aprovizionează instalațiile ce nu fac obiectul punctului 1.1.

2. GAZ

2.1. Transport

- Conducte de transport de gaz, inclusiv gaze naturale și biogaz;

- Conducte și proiecte de interes comun identificate în orientările stabilite în temeiul articolului 155 din Tratatul CE.

2.2. Terminale GNL

- Terminale pentru importul gazului natural lichefiat.

2.3. Stocare

- Instalații de stocare racordate la conductele de transport menționate la punctul 2.1.

Se exclud conductele de gaz, terminalele și instalațiile destinate scopurilor militare și cele ce deservesc instalațiile chimice care nu produc produse chimice sau care le produc doar ca produse secundare.

3. ELECTRICITATE

3.1. Producție

- Centrale termice și nucleare (generatoare cu o putere unitară de 100 MW sau mai mult);

- Centrale hidroelectrice (centrale cu o putere de 30 MW sau mai mult);

- Ferme eoliene (cu o putere de 20 MW sau mai mult pentru fermele eoliene offshore sau cu o putere de 10 MW sau mai mult pentru fermele eoliene onshore);

- Instalații care utilizează energia solară termică concentrată, energia geotermică sau energia fotovoltaică (generatoare cu o putere unitară de 10 MW sau mai mult);

- Instalații de producție care utilizează biomasa sau deșeurile (generatoare cu o putere unitară de 10 MW sau mai mult);

- Centrale pe bază de cogenerare de electricitate și energie termică utilă (unități cu o putere de 10 MW sau mai mult).

3.2. Transport

- Linii aeriene de transport, dacă acestea au fost proiectate pentru o tensiune de 150 kV sau mai mult;

- Cabluri subterane și submarine de transport, dacă acestea au fost proiectate pentru o tensiune de 100 kV sau mai mult;

- Proiecte de interes comun identificate în orientările stabilite în temeiul articolului 155 din Tratatul CE.

4. BIOCOMBUSTIBILI

4.1. Producție

- Instalații de producere a biocombustibililor (rafinărie cu o capacitate de 50 000 de tone/an sau mai mult).

5. DIOXID DE CARBON

5.1. Transport

- Conducte de CO2 racordate la instalațiile de producție menționate la punctele 1.1 și 3.1.

5.2. Stocare

- Instalații de stocare (amplasament sau complex de stocare cu o capacitate de 100 kt sau mai mult).

Se exclud instalațiile de stocare destinate în scopuri de cercetare și dezvoltare tehnologică.

FIȘĂ FINANCIARĂ LEGISLATIVĂ

Scopul prezentului document este de a însoți și de a completa expunerea de motive. Astfel, la utilizarea prezentei fișe financiare legislative, fără a aduce atingere inteligibilității acesteia, este necesar să se evite, pe cât posibil, repetarea informațiilor din expunerea de motive. Înainte de completarea formularului, vă rugăm să consultați orientările elaborate pentru a oferi îndrumare și clarificări privind punctele de mai jos.

1. TITLUL PROPUNERII

Propunere de regulament al Consiliului Uniunii Europene privind informarea Comisiei referitor la proiectele de investiții în infrastructura energetică din cadrul Comunității Europene și de abrogare a Regulamentului (CE) nr. 736/96.

2. CADRU ABM / ABB (GESTIONAREA/STABILIREA BUGETULUI PE ACTIVITățI)

Domeniul (Domeniile) de politică în cauză și activitatea (activitățile) asociată (asociate):

06: Energie și transport

06 04: Surse convenționale și regenerabile de energie

3. LINII BUGETARE

3.1. Linii bugetare [linii operaționale și linii conexe de asistență tehnică și administrativă (foste linii BA)], inclusiv titlurile acestora:

06 01 01: Cheltuieli cu personalul în activitate din domeniul de politică „Energie și transport”

06 01 04 03: Energie convențională — Cheltuieli de gestiune administrativă

06 04 03: Siguranța aprovizionării cu surse convenționale de energie

3.2. Durata acțiunii și a implicațiilor financiare:

Început: 2010 Sfârșit: nedeterminat

3.3. Caracteristici bugetare (se adaugă rânduri, dacă este cazul):

Linia bugetară | Natura cheltuielilor | Nouă | Contribuție AELS | Contribuție țări candidate | Rubrica PF |

06 01 01 | Cheltuieli neobligatorii | Nedif. | NU | NU | NU | Nr. 5 |

06 01 04 03 | Cheltuieli neobligatorii | Nedif. | NU | NU | NU | Nr. 1a |

06 04 03 | Cheltuieli neobligatorii | Dif. | NU | NU | NU | Nr. 1a |

4. SINTEZA RESURSELOR

4.1. Resurse financiare

4.1.1. Sinteza creditelor de angajament (CA) și a creditelor de plată (CP)

milioane EUR (cu 3 zecimale)

Natura cheltuielii | Secțiunea nr. | 2010 | 2011 | 2012 | 2013 | 2014 | 2015 și urm. | Total |

Cheltuieli operaționale[7] |

Credite de angajament (CA) | 8,1 | a | 0,40 | 0,30 | 0,30 | 1,00 |

Credite de plată (CP) | b | 0,30 | 0,1 | 0,20 | 0,1 | 0,20 | 0,1 | 1,00 |

Cheltuieli administrative incluse în suma de referință[8] |

Asistență tehnică și administrativă - ATA (CND) | 8,2,4 | c | 0,05 | 0,06 | 0,06 | 0,17 |

SUMA TOTALĂ DE REFERINȚĂ |

Credite de angajament | a+c | 0,45 | 0,36 | 0,36 | 1,17 |

Credite de plată | b+c | 0,35 | 0,1 | 0,26 | 0,1 | 0,26 | 0,1 | 1,17 |

Cheltuieli administrative neincluse în suma de referință[9] |

Resurse umane și cheltuieli conexe (CND) | 8,2,5 | d | 0,12 | 0,12 | 0,12 | 0,36 |

Costuri administrative, altele decât resursele umane și costurile conexe, neincluse în suma de referință (CND) | 8,2,6 | e |

Costul financiar indicativ total al acțiunii

TOTAL CA, inclusiv costul resurselor umane | a+c+d+e | 0,57 | 0,48 | 0,48 | 1,53 |

TOTAL PA, inclusiv costul resurselor umane | b+c+d+e | 0,47 | 0,01 | 0,38 | 0,01 | 0,38 | 0,1 | 1,53 |

Detalii privind cofinanțarea

În cazul în care propunerea prevede o cofinanțare din partea statelor membre sau a altor organisme (a se specifica), este necesar să se furnizeze o estimare a nivelului cofinanțării în tabelul de mai jos (se pot adăuga rânduri suplimentare în cazul în care se prevede participarea mai multor organisme la cofinanțare):

milioane EUR (cu 3 zecimale)

Organism cofinanțator | 2010 | 2011 | 2012 | 2013 | 2014 | 2015 și urm. | Total |

…………………… | f |

TOTAL CA, inclusiv cofinanțare | a+c+d+e+f |

4.1.2. Compatibilitatea cu programarea financiară

x Propunerea este compatibilă cu programarea financiară existentă.

( Propunerea duce la reprogramarea rubricii respective din perspectivele financiare.

( Propunerea poate necesita aplicarea dispozițiilor Acordului interinstituțional[10] (referitoare la instrumentul de flexibilitate sau la revizuirea perspectivelor financiare).

4.1.3 Implicațiile financiare asupra veniturilor

x Propunerea nu are implicații financiare asupra veniturilor

( Propunerea are implicații financiare – efectul asupra veniturilor este următorul:

NB: toate precizările și observațiile privind metoda de calcul al efectului asupra veniturilor trebuie incluse într-o anexă separată.

milioane EUR (cu o zecimală)

Anterior acțiunii [2009] | Situația după acțiune |

Număr total de resurse umane | 1 | 0 | 1 | 0 | 1 |

5. CARACTERISTICI ȘI OBIECTIVE

În expunerea de motive se solicită precizări privind contextul propunerii. Prezenta secțiune a fișei financiare legislative trebuie să conțină următoarele informații suplimentare:

5.1. Obiective de îndeplinit pe termen scurt sau lung

Regulamentul prevede dezvoltarea unei noi aplicații IT pentru primirea, stocarea și protejarea datelor și informațiilor care urmează să fie notificate în temeiul prezentului regulament.

De asemenea, regulamentul prevede faptul că datele pot fi achiziționate de la furnizori comerciali cu scopul de a realiza analizele necesare în cazul proiectelor de investiții în infrastructura din cadrul Comunității Europene.

În vederea realizării analizelor, Comisia poate fi asistată și de experți externi.

5.2. Valoarea adăugată a implicării comunitare, coerența propunerii cu alte instrumente financiare și eventuala sinergie

Regulamentul creează un nou cadru, care combină raportarea și monitorizarea (analiza) proiectelor de investiții în infrastructura energetică a UE. Este necesar să se facă investiții semnificative în infrastructură pentru a garanta siguranța aprovizionării cu energie a UE și pentru a atinge obiectivele stabilite de atenuare a efectelor schimbărilor climatice.

UE are responsabilitatea de a contribui la siguranța aprovizionării și trebuie să se asigure că, în contextul unei piețe interne comunitare integrate, investițiile fac obiectul unor decizii adecvate și corect implementate, și că actorii de pe piață beneficiază de suficientă transparență în ceea ce privește sistemul energetic al UE.

Comunitatea reprezintă nivelul corespunzător pentru a trata această problemă dintr-o perspectivă trans-sectorială (petrol, gaz, electricitate…) și la nivel de UE. Pentru a evita duplicarea eforturilor de colectare a datelor, regulamentul ia în considerare legislația specifică sectorului, care impune deja obligații în cazul investițiilor în infrastructura UE.

5.3. Obiective, rezultate preconizate și indicatori aferenți acestora care fac obiectul propunerii în cadrul gestionării pe activități (ABM)

Propunerea are drept obiectiv punerea la dispoziția Comisiei a datelor privind proiectele de investiții în infrastructura energetică. Aceste date și informații sunt necesare în vederea îndeplinirii sarcinilor Comisiei în contextul unei politici energetice a UE vizând, în special, siguranța aprovizionării și durabilitatea.

Se așteaptă ca monitorizarea și analiza mai minuțioasă și mai periodică a infrastructurii energetice să ofere informații solide pentru elaborarea și evaluarea politicilor UE care au modificat complet organizarea pieței și care au stabilit obiective strategice noi privind atenuarea schimbărilor climatice. Se așteaptă ca, pe baza acestei analize periodice, Comisia să se afle într-o poziție mai bună în ceea ce privește asigurarea transparenței evoluției sistemului energetic al UE pentru actorii de pe piață care vor implementa investițiile, precum și în ceea ce privește promovarea celor mai bune practici și anticiparea eventualelor probleme.

5.4. Modalități de punere în aplicare (cu titlu indicativ)

Indicați mai jos modalitatea (modalitățile)[12] de punere în aplicare aleasă (alese).

x Gestionare centralizată

ٱx Direct de către Comisie

6. MONITORIZARE ȘI EVALUARE

6.1. Sistem de monitorizare

După cinci ani, Comisia va evalua impactul regulamentului.

6.2. Evaluare

6.2.3. Evaluare ex-ante

Nu se aplică.

6.2.4. Măsuri luate în urma evaluării interimare/ex-post (lecții învățate din experiențe anterioare similare)

Nu se aplică.

6.2.5. Condițiile și frecvența evaluărilor viitoare

Nu se aplică.

7. MăSURI ANTIFRAUDă

Nu sunt necesare măsuri speciale, fiind aplicabil cadrul obișnuit.

8. DETALII PRIVIND RESURSELE

8.1. Obiectivele propunerii din punctul de vedere al costurilor financiare

Credite de angajament în milioane EUR (cu 3 zecimale)

2010 | 2011 | 2012 | 2013 | 2014 | 2015 |

Funcționari sau agenți temporari [14](xx 01 01) | A*/AD | 0,5 | 0,5 | 0,5 |

B*, C*/AST | 0,5 | 0,5 | 0,5 |

Personal finanțat[15] în temeiul articolului XX 01 02 |

Alte tipuri de personal[16] finanțat prin articolul XX 01 04/05 |

TOTAL | 1 | 1 | 1 |

8.2.2. Descrierea sarcinilor care decurg din acțiune

- Pregătirea, organizarea și luarea de măsuri subsecvente privind colectarea de date, reuniunile cu experții, statele membre și părțile interesate.

- Achiziționarea de date pentru a dispune de o sursă suplimentară de date în scopuri analitice.

- Dezvoltarea și mentenanța IT pentru a primi, stoca și proteja datele și informațiile notificate Comisiei.

8.2.3. Originea resurselor umane (statutare)

(În cazul în care se indică mai multe origini, vă rugăm să indicați numărul posturilor corespunzătoare fiecăreia dintre acestea)

X Posturi alocate în prezent pentru gestionarea programului care urmează să fie înlocuite sau prelungite

( Posturi care urmează să fie redistribuite pe baza resurselor existente în cadrul serviciului în cauză (redistribuire internă)

( Posturi necesare pentru anul n, dar care nu sunt prevăzute în cadrul SPA/PPB pentru anul în cauză

8.2.4. Alte cheltuieli administrative incluse în suma de referință (XX 01 04/05 – Cheltuieli de gestiune administrativă)

milioane EUR (cu 3 zecimale)

Linia bugetară 06 01 04 | 2010 | 2011 | 2012 | 2013 | 2014 | 2015 și anii urm. | TOTAL |

Alte tipuri de asistență tehnică și administrativă |

- intra muros (experți) | 0,05 | 0,05 | 0,05 | 0,15 |

- extra muros (mentenanță IT) | 0,01 | 0,01 | 0,02 |

Total Asistență tehnică și administrativă | 0,06 | 0,06 | 0,17 |

8.2.5. Costuri financiare ale resurselor umane și costuri conexe neincluse în suma de referință

milioane EUR (cu 3 zecimale)

Tip de resurse umane | 2010 | 2011 | 2012 | 2013 | 2014 | 2015 și anii urm. |

Funcționari și agenți temporari (06 01 01) | 0,12 | 0,12 | 0,12 |

Personal finanțat prin articolul XX 01 02 (auxiliari, END, agenți contractuali etc.) (se indică linia bugetară) |

Costul total al resurselor umane și costuri conexe (neincluse în suma de referință) | 0,12 | 0,12 | 0,12 |

Calcul – Funcționari și agenți temporari

Se face trimitere la punctul 8.2.1. dacă este cazul

Anul n 2 funcționari (1 FTE) (122 000 EUR/funcționar/an)

8.2.6 Alte cheltuieli administrative neincluse în suma de referință milioane EUR (cu 3 zecimale) |

2010 | 2011 | 2012 | 2013 | 2014 | 2015 și anii urm. | TOTAL |

XX 01 02 11 01 – Misiuni |

XX 01 02 11 02 – Reuniuni și conferințe |

XX 01 02 11 03 - Comitete[18] |

XX 01 02 11 04 – Studii și consultări |

XX 01 02 11 05 – Sisteme de informații |

Total Alte cheltuieli de gestiune (XX 01 02 11) |

3 Alte cheltuieli de natură administrativă (a se preciza, indicând linia bugetară) |

Totalul cheltuielilor administrative altele decât cele pentru resursele umane și costurile conexe (neincluse în suma de referință) |

Necesitățile în termeni de resurse umane și administrative sunt acoperite din alocarea care poate fi acordată direcției generale în cauză în cadrul procedurii de alocare anuală, ținând seama de constrângerile bugetare.[pic]

[1] Concluziile Consiliului Energie (6692/09) referitoare la cea de-a doua revizuire strategică a politicii energetice.

[2] Rezoluția PE referitoare la cea de-a doua revizuire strategică a politicii energetice, 2/00/2009, [2008/2239(INI)].

[3]

[4]

[5] JO L 281, 23.11.1995, p. 31.

[6] JO L 8, 12.1.2001, p. 1.

[7] Cheltuieli care nu intră sub incidența capitolului xx 01 din titlul xx în cauză.

[8] Cheltuieli care intră sub incidența articolului xx 01 04 din titlul xx.

[9] Cheltuieli care intră sub incidența capitolului xx 01, cu excepția articolelor xx 01 04 și xx 01 05.

[10] A se vedea punctele 19 și 24 din Acordul interinstituțional.

[11] Dacă este necesar, și anume în cazul în care durata acțiunii depășește 6 ani, se adaugă coloane suplimentare.

[12] Dacă se indică mai multe modalități, se furnizează detalii suplimentare în secțiunea „Observații“ a prezentului punct.

[13] Conform descrierii din partea 5.3.

[14] Ale cărui costuri NU sunt acoperite din suma de referință.

[15] Ale cărui costuri NU sunt acoperite din suma de referință.

[16] Ale căror costuri sunt incluse în suma de referință.

[17] Este necesar să se facă trimitere la fișa financiară legislativă specifică a agenției (agențiilor) executive în cauză.

[18] Grupul de coordonare și comitetul (comitologie) prevăzute în propunerile legislative.